A Tanács 2763/75/EGK Rendelete
(1975. október 29.)
a sertéshús magánraktározási támogatására vonatkozó általános szabályok megállapításáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre,
tekintettel a sertéshús piacának közös szervezéséről szóló, 1975. október 29-i 2759/75/EGK tanácsi rendeletre [1] és különösen annak 7. cikke (1) bekezdésére,
tekintettel a Bizottság javaslatára,
mivel a 2759/75/EGK rendelet rendelkezik a magánraktározási támogatás formájában történő sertéshúspiaci intervencióról;
mivel az ilyen támogatási rendszer működését megkönnyítheti az intervenciós hivatalokkal kötött szerződésekről való rendelkezés;
mivel a 2759/75/EGK rendeletben meghatározott támogatás céljainak elérése érdekében annak összegét a raktározás költségeivel összhangban kell rögzíteni; mivel ennek céljából kétféle módszert kell az összeg rögzítésére előírni; mivel a támogatás nyújtását mindkét esetben olyan módon kell végrehajtani, hogy az ne jelentsen megkülönböztetést a Közösség területén székhellyel rendelkező kérelmezőkre nézve;
mivel alkalmas intézkedéseket kell megállapítani arra az esetre, ha a kérdéses termékek piacán a helyzet megköveteli a megkötendő szerződések feltételeinek megváltoztatását vagy a már megkötött szerződésekben előírt raktározási időszak módosítását,
ELFOGADTA EZT A RENDELETET:
1. cikk
(1) A magánraktározás a 2759/75/EGK rendelet 3. cikkének értelmében a sertéshúspiaci termékek raktárházban, saját kockázatra és saját költségen, a Közösség területén székhellyel rendelkező természetes vagy jogi személyek, kivéve a fenti cikkben említett intervenciós hivatalok által történő tárolása.
(2) Magánraktározási támogatás csak a Közösségből származó sertésből készült termékek tekintetében nyújtható.
(3) A magánraktározási támogatást az intervenciós hivatalokkal kötött szerződésekben szereplő feltételeknek megfelelően kell nyújtani; az ilyen szerződések a szerződött felek kölcsönös kötelezettségeit tartalmazzák szabványos feltételek formájában, termékenként.
2. cikk
Ha az külön nem engedélyezett, a magánraktározási támogatás iránti kérelmet csak abban az országban lehet benyújtani, ahol a termék raktározására sor kerül.
3. cikk
Amennyiben a piaci helyzet megkívánja, a raktározásnak a szerződésben megszabott időtartama meghatározott feltételek mellett meghosszabbítható, illetve lerövidíthető.
4. cikk
(1) A támogatás összegét:
a) az Európai Közösségek Hivatalos Lapjában közzétett ajánlati felhívás révén határozzák meg;
b) vagy előre rögzítik.
(2) Mindkét esetben:
a) a kérelmezők a telephelyük Közösségen belüli helyére való tekintet nélkül egyenlő bánásmódban részesülnek ajánlatuk befogadására vonatkozóan;
b) csak azok a kérelmezők tehetnek ajánlatot és köthetnek szerződést, akik szerződéses kötelezettségeik teljesítésére biztosítékot nyújtanak, amelyet részben vagy egészben be kell hajtani, ha kötelezettségeiket nem vagy csak részben teljesítik;
c) a termékek betárolásának határidejét és a raktározás időtartamát meg kell határozni;
d) a támogatás összege általában nem haladhatja meg annak a költségnek az összegét, amely akkor merülne fel, ha a raktározást állami intervenciós hivatal hajtaná végre.
5. cikk
(1) Az ajánlatok kiválasztásánál előnyben részesülnek azok, amelyek a Közösség számára a legelőnyösebbek.
(2) Mindenesetre a szerződés odaítélésére nem szükségszerűen kerül sor.
6. cikk
Ha a támogatás összegét előzetesen rögzítik:
a) a díj minden termékre egységes, figyelembe véve a raktározás költségeit, a termék normál minőségromlását és amennyire lehetséges, a kérdéses termék árában előreláthatólag bekövetkező emelkedést;
b) a támogatás iránti kérelmeket meghatározott feltételek alapján teljesítik, különösen ami a kérelem benyújtása és a szerződés megkötése között eltelt időt illeti;
c) a raktározási szerződések megkötését fel lehet függeszteni, illetve a majdan megkötendő szerződések feltételeit felül lehet vizsgálni, ha a piaci helyzet, a szerződések által szabályozott mennyiségek és a szerződések iránti kérelmek összefoglaló értékelése ezen intézkedések valamelyikének szükségességét mutatja.
7. cikk
(1) A sertéshús magánraktározási támogatásának nyújtására vonatkozó általános szabályok megállapításáról szóló, 1968. június 18-i 739/68/EGK tanácsi rendelet [2] hatályát veszti.
(2) Az (1) bekezdéssel hatályon kívül helyezett rendeletre történő hivatkozásokat az erre a rendeletre való hivatkozásként kell értelmezni.
8. cikk
Ez a rendelet 1975. november 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 1975. október 29-én.